
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI
	    Bucureşti, 26 mai 2010
    Pl-x  285 /2010


A V I Z

referitor la propunerea legislativă privind 
unele măsuri pentru asigurarea spaţiilor necesare desfăşurării activităţii confederaţiilor sindicale reprezentative la nivel naţional
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind unele măsuri pentru asigurarea spaţiilor necesare desfăşurării activităţii confederaţiilor sindicale reprezentative la nivel naţional, transmisă cu adresa nr. Pl.x 285 din data de 3 mai 2010 şi înregistrată sub nr. 31/434 din data de 5 mai 2010.

Conform dispoziţiilor art.75 alin.(3) din Constituţia României, revizuită în 2003 şi ale art. 92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din data de 26 aprilie 2010.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 26 mai 2010.

Propunerea legislativă are ca obiect de reglementare atribuirea în folosinţă gratuită, pe perioada existenţei confederaţiilor sindicale reprezentative la nivel naţional, a spaţiilor aflate în proprietatea publică sau privată a statului sau a unităţilor administrativ-teritoriale, utilizate, în prezent, ca sedii de aceste confederaţii sindicale. Totodată, în termen de 6 luni de la intrarea în vigoare a legii, confederaţiile sindicale reprezentative la nivel naţional ar putea să opteze pentru cumpărarea imobilelor folosite ca sedii şi aflate în domeniul privat al statului sau al unităţilor administrativ-teritoriale.
Membrii comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, înregistrat sub nr.1444 din 2 decembrie 2009 şi punctul de vedere al Guvernului transmis prin adresa nr. 434 din data de 19 februarie 2010, care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative întrucât sunt încălcate prevederile art.135 alin. (4) şi ale art.44 alin. (1) din Constituţia României, revizuită în 2003, statuează că bunurile imobile aflate în domneiul public al statului şi al unităţilor administrativ-teritoriale pot fi date în folosinţă gratuită instituţiilor de utilitate publică, iar înlăturarea posibilităţii titularului dreptului de proprietate de a folosi sau a dispune în mod liber de bunurile sale. 
În raport de obiectul şi conţinutul reglementării,  propunerea legislativă face parte din categoria legilor organice. 

